F'ċirkostanzi simili ħafna għal dawk li żviluppaw fl-aħħar jiem b'rabta mal-mandat ta' sekwestru li għamel il-Ministru Chris Cardona fuq Daphne Caruana Galizia kien hemm dikjarazzjonijiet ċari tal-Kamra tal-Avukati. Għalkemm din id-darba l-Kamra tal-Avukati qagħdet lura milli tikkummenta, dak li taħseb hu ċar kristall minn stqarrija tal-21 ta' Lulju 2015 iffirmata mill-avukat George Hyzler, li għadu President tal-Kamra sal-lum. Dakinhar Hyzler kien qed jikkummenta dwar deċiżjoni ta' Maġistrat li aċċettat talba għal mandat ta' sekwestru f'talba għad-danni li eks uffiċjali tal-MUMN għamlu kontra edituri tat-Times of Malta. Dakinhar it-Times of Malta kienu tilfu l-kawża iżda ħaduha quddiem il-Qorti Kostituzzjonali biex jiddefendu dak li huma sejħu libertà tal-espressjoni. Iżda, l-uffiċjali tal-MUMN talbu mandat ta' sekwestru filwaqt li kien għaddej il-każ kostituzzjonali. Dakinhar ma qamx l-agħa li qajjem il-Kap tal-Oppożizzjoni, Simon Busuttil, għal Daphne Caruana Galizia. Fost il-ftit kummenti li kien hemm inkiteb editorjal mill-istess Times of Malta u biex jiddefendu d-deċiżjoni tal-mandat ta' sekwestru ħarġet stqarrija l-Kamra tal-Avukati fejn intqal li huma ftit l-okkażjonijiet fejn mandat ta' sekwestru m'għandux ikun aċċettat. L-editorjal ċanfruh b'mod dirett. "Il-Kamra, temmen fl-importanza tal-irwol tal-midja ħielsa f'demokrazija u ġudikatura indipendenti u ħielsa bħala wieħed mill-pilastri tas-saltna tad-dritt. Imma trid issemma' t-tħassib tagħha meta f'isem il-libertà tal-istampa gazzetta tipprova tinfluwenza l-opinjoni pubblika fl-appoġġ biex tevita l-ħlas ta' dak dovut minnha," qal Hyzler dakinhar. "Dan mhux tajjeb f'demokrazija," kien żied jgħid l-avukat Hyzler dakinhar. Bl-ilmenti jkunu li dan huwa kważi abbuż ta' poter li tgawdi l-gazzetta u timmina l-fiduċja fil-ġudikatura b'mod inġust. Mhux każ uniku Dan ma kienx l-uniku każ fejn ġurnalisti lmentaw minħabba l-mod kif ir-rapportaġġ tagħhom spiċċa taħt pressjoni finanzjarja minħabba deċiżjonijiet tal-Qorti. Fost dawn kien hemm ukoll Saviour Balzan li fl-aħħar jiem ikkummenta kif ħadd ma tkellem meta f'każ li għamel l-avukat tal-Partit Nazzjonalista u sieħeb Simon Busuttil, Peter Fenech, il-gazzetta tiegħu spiċċat kellha toħroġ €25,000. Dakinhar ukoll ħadd ma' tkellem. Kuntrast ma' dak li l-Partit Nazzjonalista qed jagħmel għal Daphne Caruana Galizia. Fejn fost oħrajn nieda inizjattiva ta' ġbir ta' flus li għaliha kkontribwixxew mill-ewwel uffiċjali tal-istess partit u persuni oħra, fosthom dawk li fi żmien Gvern Nazzjonalista ħadu għadd ta' konsulenzi. Spikkaw ukoll il-messaġġi ta' ġurnalisti minn kull dar tal-midja li fuq il-midja soċjali qablu li bħala ġurnalisti ma jinżlilhom xejn l-istil ta' Caruana Galizia. Stil fejn ħafna drabi jispikkaw l-attakki personali saħansitra bl-imwiet, mard u kwistjonijiet personali li saħansitra tfaċċaw ukoll nies li mhumiex fl-għajn pubblika. Fil-fatt kien dan li nebbaħ lid-Deputat Mexxej tal-Partit Laburista biex fil-każ ta' Caruana Galizia biss joħroġ il-mandat ta' sekwestru. Cardona qal li "l-gideb intiż biex ixerred il-ħdura, il-mibegħda u l-firda mhuwiex ġurnaliżmu. Ħadd ma għandu juża l-professjoni ġurnalistika serja biex jgħid li jrid u jkasbar bi ħdura u b'gideb lil kwalunkwe persuna kemm fil-ħajja pubblika u anke barra minnha." Cardona żied li Daphne Caruana Galizia hija blogger li tippubblika gideb bla bażi, intiż biss biex ikisser lin-nies bi stejjer ivvintati fosthom fuq mard, mewt, tfal u persuni mejtin. "Dan il-gideb ikollu effett mhux biss fuq min huwa fil-ħajja pubblika, imma anke fuq il-familji tagħhom mingħajr konsiderazzjoni ta' xejn. Dan il-gideb u tgħajjir sofrew minnu nies ta' twemmin politiku differenti," qal Cardona. Fisser kif hija din ir-raġuni li apparti l-libelli, saru wkoll mandati ta' sekwestru. "Min qiegħed jiddefendi lil din il-blogger mhuwiex ikun ta' servizz għall-ġurnaliżmu serju. Min jikklassifika l-istejjer li huma gideb sfaċċat, malafamanti u bla bażi ta' din il-blogger bħala ġurnaliżmu qiegħed ikun ta' disservizz kemm għall-ġurnaliżmu, kif ukoll għal-libertà tal-espressjoni," iddikjara Cardona.